钦定古今图书集成/理学汇编/字学典/第047卷 > 《赵宧光金石林绪论》 > 《真书》
## 钦定古今图书集成/理学汇编/字学典/第047卷 > 《赵宧光金石林绪论》 > 《真书》

《九体书》，八曰“真书。”近代时书，而国朝之所通行。古文
邈远，小学不兴，无学者蹈俗忘本，稍通者束义背时。
古文意义恒同，蹊径每异。譬之三代文不得与秦汉合，汉魏诗不得与近体合，佛、《老》《庄》《骚》饾饤入公车，掌
故家语，但为知者喷饭。今拟古词，肖而不夺，此学假
行，似而莫移，时王之制，何得己见妄变。更若用古体
作今书，不堪眩世，但足自惑，不特义不可行，而势亦
难达。但俗书之最谬者，与夫世俗之固加偏旁者，所
当正耳。一以正俗，一以革古，而悉协于时中，真书是
也。

真书中一曰“正书”，如欧、虞、颜以及后世姜、蒋、二沈之
类。一曰楷书，如右军《黄庭》《乐毅论》《东方赞》之类。一曰
“蝇头书”，如《麻姑坛》《文氏文赋》之类。一曰“署书”，如苍龙、
曰虎之类。此法不传而流俗后世，带草则徐武功得
之，方正则官家中秘郎得之，然俗不堪齿矣。一曰行
楷，如《季直表》《丙舍帖》《曹娥碑》《兰亭帖》之类。以上五种，
《世俗通》谓之“真书”，天地悬绝。